laion/Wikipedia-Exotic huggingface dataset:
Verstapost

Verstapost (vene keeles верстовой столб) on ajalooline maamärk, mis tähistas teekonna vahemaad mõõdetuna verstades. Verstapostid olid tavaliselt kivist või puidust postid, mis asetsesid teede ääres ja märkisid ära, kui palju verstasid oli teatud sihtkohani või teatud tähtsate punktideni teel. Ajalugu Verstapostid pärinevad Venemaa ajaloost, kus kasutati verstasid kui pikkusühikut. Üks versta võrdub umbes 1,07 kilomeetriga. Verstapostide süsteemi kasutati eriti laialdaselt alates 18. sajandist, kui Venemaal hakati teid ja reisivõimalusi aktiivselt arendama. Teede äärde paigaldatud postid aitasid reisijatel hinnata vahemaid ja orienteeruda suurte vahemaade läbimisel. Sarnaseid maamärke kasutati ka teistes riikides ja kultuurides. Näiteks Rooma impeeriumis olid tuntud miilipostid, mis tähistasid vahemaid "Rooma miilides". Miilipostide süsteem sai inspiratsiooni sõjaväeteede arendamisest ja mängis olulist rolli impeeriumi infrastruktuuri haldamisel. Verstapostide areng ja kasutamine Verstapostide kujundus varieerus olenevalt ajast ja piirkonnast. Esimesed verstapostid olid sageli lihtsad kivipostid või puust vaiad, millele oli märgitud sihtkoha nimi ja kaugus verstades. Hilisematel verstapostidel kasutati rohkem detailset kujundust, sealhulgas metallplaate ja keerukamaid graveeringuid, et suurendada nähtavust ja vastupidavust. Kuna verstapostid olid sageli paigaldatud suurte maanteede äärde, mängisid need olulist rolli nii tavareisijate kui ka kaubavedajate jaoks. Eriti kasulikud olid need postid tsaariaegse Venemaa tohututes kaugustes, kus teekond võis ulatuda sadadesse verstadesse. Tänapäevane kasutus Verstapostid on ajaloolised maamärgid ja neid kasutatakse tänapäeval harva. Pärast Venemaa üleminekut kilomeetripõhisele mõõtesüsteemile 20. sajandi alguses asendati verstapostid kilomeetripostidega. Siiski on mitmed vanad verstapostid säilinud muuseumieksponaatidena või ajaloolistes kohtades kui mälestised. Tänapäeval kasutatakse sõna "verstapost" sageli ülekantud tähenduses. Seda terminit kasutatakse metafoorina, et tähistada olulisi saavutusi või sündmusi inimese elus, ettevõtetes, teaduses või ajaloos. Näiteks võib rääkida teaduslikust või isiklikust "verstapostist", mis tähistab suurt edusammu või saavutust. Seotud mõisted Miilipost – vana Rooma impeeriumi maamärk, mis tähistas teekonda miilides. Kilomeetripost – tänapäevane verstaposti vaste, mida kasutatakse kilomeetrite tähistamiseks. Maamärk – laiendatud mõiste, mida kasutatakse nii füüsiliste orientiiride kui ka sümboolsete saavutuste tähistamiseks.
Mülgasriisikas

Mülgasriisikas (Lactarius omphaliiformis) on pilvikuliste sugukonda riisika perekonda kuuluv seeneliik. Seen kasvab sanglepikutes. Mülgasriisikas andmebaasis eElurikkus.
Josef Rakoncaj

Josef Rakoncaj (sündinud 6. aprillil 1951 Dvůr Králové nad Labemis) on tšehhi alpinist, ettevõtja, ülikerglennuki piloot ja mitme alpinismiteemalise raamatu autor. Ta on Sir Josephi perefirma omanik, mis õmbleb mägironijatele magamiskotte ja riideid. Koos Radek Jarošiga on ta kaheksatuhandeliste tipputõusude arvu põhjal üks edukamaid Tšehhi mägironijaid (seitse tippu). Ta pole kunagi lisahapnikku kasutanud, kuna peab seda ebasportlikuks. Esimesena mägironijatest on ta tõusnud kahel korral K2 (8611 m) tippu (1983, 1986). Kui Rakoncaj teist korda tipus oli (juulis 1986), arvas ta, et oli roninud maailma kõrgeimale mäele. Alles pärast ekspeditsiooni kinnitati, et Everest on kõrgem kui K2. 1984. aastal tegi Rakoncaj esmatõusu Lhotse kõrvaltippu Lhotse Shar (8383 m) lõunakülje kaudu. Josef Rakoncaj – Dvakrát na K2 a zásadně bez kyslíku. ct24.ceskatelevize.cz, 31. juuli 2013  Josef Rakoncaj – pildid, videod ja helifailid Wikimedia Commonsis
Zuzana Hofmannová

Zuzana Hofmannová (15. juuni 1959 – 31. juuli 2012 Broad Peak, Pakistan) oli tšehhi alpinist ja kaljuronija. Meedia teatel oli ta tõusnud nelja üle 8000 meetri kõrguse mäe tippu. Kolm varasemat tipputõusu: Xixabangma Tiibetis, Cho Oyu samuti Tiibetis ja Manaslu Nepalis. Oma viimase (neljanda) tipu (Broad Peak) sai 53-aastane Tšehhi mägironija tehtud 31. juulil 2012. Tipust laskumisel jäi ta aga kadunuks. Surnukeha jäigi leidmata. Veebisaidi 8000ers väitel oli Hofmannová Manaslu tipputõusul jõudnud vaid eeltippu ja saidi meeskond loeb, et tal on kokku vaid kaks korrektset tipputõusu (üks neist on Broad Peak). Alpine club confirms deaths on Broad. dawn.com, 9. august 2012 New 8K Collectors Table Women. 8000ers.com, 29. jaanuar 2024  Zuzana Hofmannová – pildid, videod ja helifailid Wikimedia Commonsis
Oti (Mulgi)

Oti on küla Viljandi maakonnas Mulgi vallas (varem Karksi vallas). Mellini atlases on Oti märgitud Polli mõisa Ottenhofi karjamõisana. 19. sajandi esimesel poolel tekkis mõisamaale kahe taluga Oti küla. Talude nimed olid Oti (tuntud ka Tanni nime all) ja väike-Oti. Hiljemalt 20. sajandi alguseks jagati Oti talu kaheks väiksemaks rendikohaks, tagumise elanikke kutsuti terakesteks. 1904. aastal põles Oti (Tanni) eesmine rehemaja, mis veel samal aastal taastati. Enne teist maailmasõda rentisid Oti (Tanni) talu tagumist rendikohta Ants ja Ella Sikk, kes pidasid ka oma osa ostuplaani ja valmistusid ehitama rehielamu asemele häärberit, millele tõmbas kriipsu peale sõda. Eesmist kohta rentisid algul Animäed, hiljem Ruusid. Kahe talu peale oli krundil ka suur karjalaut. Talu omanik oli keegi Tünder, kellele kuulus veel rendikohti üle Karksi kihelkonna. Sõja ajal põgenes Tünder Eestist ja suri Austraalias pärijateta. Ka Ruusid lahkusid Otilt. Tühjaks jäänud eesmisse rehielamusse asustas Karksi külanõukogu pärast sõda Luigad ja Särevid, tagumine rehielamu jäi Sikade valdusse. Kolhoos omistas heinaküüni ja karjalauda. 1980. aastate lõpus kasutati lauda ümbrust romulana. 1990. aastatel proovis omandireformi käigus valla maakorraldajaga kokku mängides Otit Särevite pärijatelt enda omandusse saada naaberküla Pärsi taluperemees Ants Koppel.[viide?] Hiljem on algupärasele Oti külale külge liidetud veel ümbruskonna talusid. Aastal 1962 pildistati Oti talu loodava Vabaõhumuuseumi arhiivi jaoks üles. Väike-Oti talu maadel kasvab Eesti vanim ja jämedaim õunapuu – Oti mets-õunapuu. Külast voolab läbi Kõpu jõgi, küla idapiir kulgeb suuremas osas mööda jõge. Kaali Maa-amet, vaadatud 21.11.2020. Statistikaameti statistika andmebaas, vaadatud 29.04.2024. Eesti haldus- ja asustusjaotuse klassifikaator, vaadatud 9.06.2014. Kõpu jõgi Eesti looduse infosüsteemis (vaadatud 19.08.2016)
Uta Ibrahimi

Uta Ibrahimi (sündinud 27. novembril 1983 Gjilanis Kosovos) on Kosovo albaania alpinist. Ta on lõpetanud Priština Ülikooli majandusteaduskonna, kus õppis turundust. 2016. aastal asutas ta ettevõtte Butterfly Outdoor Adventures Company eesmärgiga edendada kultuuri ja turismi Kosovos. Mägironijana on ta 2024. aasta jaanuari seisuga tõusnud 11 (14-st) üle 8000 meetri kõrguse mäe tippu. Ta on Balkani maade edukaim naismägironija. New 8K Collectors Table Women. 8000ers.com, 29. jaanuar 2024  Uta Ibrahimi – pildid, videod ja helifailid Wikimedia Commonsis
Andrea Cardona

Andrea Cardona (sündinud 19. juunil 1982 Guatemala linnas) on Guatemala alpinist ja polaarrändur. Ta on lõpetanud Genova ülikooli turismimajanduse erialal. Pärast seitset mägimatka Džomolungma baaslaagrisse ja loomupärase mägironimiskire avastamist esitas ta endale väljakutse saada esimeseks Kesk-Ameerika mägironijaks, kes tõuseb kõrgeimatele tippudele ja käib poolustel. Septembris 2009 tõusis Cardona Cho Oyu (8188 m) ja 23. mail 2010 Džomolungma (8848 m) tippu. 28. detsembril 2011 jõudis ta suusatades Antarktikas geograafilisele lõunapoolusele (nädalaga läbis 111,11 kilomeetrit) ja 17. aprillil 2012 jõudis ta suusatades geograafilisele põhjapoolusele (retke pikkus taas 111,11 kilomeetrit). Sellega oli Cardona kolme pooluse väljakutse (Three Poles Challenge) edukalt läbinud. Ta on ka tõusnud seitsme tipu klubi raames kõigile seitsmele eri paigus asuvaile kõrgeimatele mäetippudele (viimane tipp 2012. aastal). Andrea Cardona culmina el reto de Los Tres Polos. prensalibre.com, 18. aprill 2012 Andrea Cardona conquista el monte Carstensz en Indonesia. prensalibre.com, 23. september 2012  Andrea Cardona – pildid, videod ja helifailid Wikimedia Commonsis
Anne-Mari Hyryläinen

Anne-Mari Hyryläinen (sünninimi Anne-Mari Koskinen; sündinud 15. augustil 1978 Tamperes) on soome pikamaajooksja ja alpinist. Ta on võistelnud maratonijooksus olümpiamängudel (2016) ja maailmameistrivõistlustel (2015, 2017). Parim tulemus 2017. aastal 25. koht MM-võistlustel Londonis. Mägironimises Hyryläinen on tõusnud kolme üle 8000 meetri kõrguse mäe tippu (Džomolungma (2010. aastal), Manaslu (2011) ja Lhotse (2013)). Ta on teine soomlanna, kes käinud Everesti tipus (23. mail 2010, vaid kuus päeva hiljem oma kaasmaalasest Carina Räihäst). Veebisaidi 8000ers väitel oli Hyryläinen 2011. aastal Manaslu tipputõusul jõudnud vaid eeltippu. Hyryläinen seitsemänneksi paras eurooppalainen MM-maratonilla. yle.fi, 8. juuni 2017 New 8K Collectors Table Women. 8000ers.com, 29. jaanuar 2024  Anne-Mari Hyryläinen – pildid, videod ja helifailid Wikimedia Commonsis
Jost Kobusch

Jost Kobusch (sündinud 3. augustil 1992 Bielefeldis) on saksa alpinist. Pärast keskhariduse omandamist astus ta Bundeswehri, kus teenis jäägriväeosas. 2016. aastal alustas ta õpinguid Chemnitzi Tehnikaülikoolis. Mägironimises tõusis Kobusch Himaalajas 2014. aastal Ama Dablami (6812 m) ja 2016. aastal Annapurna (8091 m) tippu. 2017. aastal tegi soolotõusu Nangpai Gosumi (7351 m) tippu, mille eest teda nomineeriti Kuldse Alpikirka auhinna saamiseks. 2019/2020 aasta talvisel perioodil üritas teha soolotõusu Džomolungma (8848 m) tippu (ilma lisahapnikuta), kuid katse ebaõnnestus. Aasta hiljem kordas ta talvist tipputõusu Everestile, kuid tipputõus taas luhtus. 2023. aastal ronis ta Alaskal Denali (6168 m) tippu. 25. aprillil 2015 oli Kobusch Everesti baaslaagris, kui 2015. aasta Nepali maavärin vallandas lumelaviini, mis osaliselt baaslaagri hävitas.  Jost Kobusch – pildid, videod ja helifailid Wikimedia Commonsis Video laviinist Everesti baaslaagris, 25. aprill 2015, youtube.com (filmis Jost Kobusch)
Aimé Bonpland

Aimé Jacques Alexandre Bonpland, ka Aimé Bonpland (29. august 1773 La Rochelle – 11. mai 1858 Paso de los Libres, Argentina) oli prantsuse botaanik ja maadeuurija. Bonpland õppis Pariisis meditsiini, teenis Prantsuse armees kirurgina ning tegi seejärel (aastatel 1799–1804) koos Alexander von Humboldtiga tähelepanuväärseid rännakuid loodusteaduste valdkonnas Hispaanias, Mehhikos, Kuubal, Colombias, Kordiljeerides ning Orinoco ja Amazonase ümbruses. Ta kogus Lõuna-Ameerikas üle 6000 taimeliigi, millest 3500 liiki ei olnud siis veel kirjeldatud. Pärast Pariisi naasmist määras Napoleon talle 3000 frangi suuruse pensioni aastas vastutasuks paljude herbaareksemplaride eest, mis ta loodusloomuuseumile kinkis. Keisrinna Josephine määras ta Malmaisoni aedade superintendandiks.  Aimé Bonpland – pildid, videod ja helifailid Wikimedia Commonsis
Carlos de Montúfar

Carlos de Montúfar y Larrea-Zurbano, ka Carlos de Montúfar (2. november 1780 Quito – 31. juuli 1816 Buga, Colombia) oli kreooli aadlik ja sõjaväelane, keda peetakse üheks praeguse Ecuadori El Libertador’iks. Ta võitles koos Simón Bolívariga ja sai hüüdnime El Caudillio. Ta õppis filosoofiat ja humanitaarteadusi Roomas asuvas ülikoolis Pontificia Universitas Studiorum a Sancto Thoma Aquinate, mille lõpetas 1800. aastal. 1802. aastal kohtus ta maadeuurijate Alexander von Humboldti ja Aimé Bonplandiga, kes saabusid Quitosse jätkamaks teadusekspeditsiooni. 21-aastane Montúfar saatis Humboldti ülejäänud Ameerika ekspeditsiooni ajal läbi tänapäevase Ecuadori, Peruu, Mehhiko, Ameerika Ühendriikide ja Kuuba, kuni tema naasmiseni Euroopasse Pariisi, kus nad osalesid Napoleon I kroonimisel Prantsusmaa keisriks, pärast mida de Montúfar siirdus Hispaaniasse ja Humboldt Berliini.  Carlos de Montúfar – pildid, videod ja helifailid Wikimedia Commonsis
Suuga

Suuga on küla Viljandi maakonnas Mulgi vallas (varem Karksi vallas). Külas asub Nuudsaku järve kirdetipp. Maa-amet, vaadatud 21.11.2020. Statistikaameti statistika andmebaas, vaadatud 3.05.2024. Eesti haldus- ja asustusjaotuse klassifikaator, vaadatud 9.06.2014.
Piotr Tomala

Piotr Tomala (sündinud 9. veebruaril 1972) on poola alpinist. Ta on mägironimisega tegelenud alates 1990. aastate keskpaigast. Ta on tõusnud kahe kaheksatuhandise (Cho Oyu Tiibetis ja Broad Peak Pakistanis) tippu. Lisaks on ta osalenud ekspeditsioonidel Manaslu, Dhaulagiri, Nanga Parbati ja K2 tippu ning juhtinud mägiekspeditsioone Alpidesse, Andidesse, Alaska mägedesse ja Himaalajasse. 27. jaanuaril 2018 katkestas Poola meeskond (Adam Bielecki, Deniss Urubko, Jarosław Botori ja Piotr Tomala) talveekspeditsiooni K2-mäele, et osaleda päästeoperatsioonil Nanga Parbatil, mis korraldati aitamaks laskumisel hätta sattunud Élisabeth Revoli ja Tomasz Mackiewiczit. Helikopter tõi päästjad 4900 meetri kõrgusele. Bielecki ja Urubko jõudsid pärast öist tõusu rekordajaga (umbes kaheksa tunniga) Revoli juurde (umbes 6000 meetri kõrgusel). Revol toodi päästehelikopteritele ligipääsetavasse piirkonda (alumisse laagrisse, kus Botori ja Tomala ootasid neid koos meditsiiniseadmetega). Mackiewiczi allatoomine umbes 7300 meetri kõrguselt ei olnud äärmuslike ilmastikutingimuste tõttu võimalik. Auleegioni rüütliklassi orden (2019) Poola Taassünni rüütliklassi orden (2019) Oni idą ratować Tomasza Mackiewicza. Na pokładzie co najmniej czterech polskich himalaistów. sportowefakty.wp.pl, 26. jaanuar 2018 Trwa akcja ratunkowa na Nanga Parbat. Urubko i Bielecki dotarli do Elisabeth Revol. wyborcza.pl, 27. jaanuar 2018 Krzysztof Wielicki dla RMF FM o akcji ratunkowej pod Nanga Parbat: Zrobili robotę i tyle. rmf24.pl, 28. jaanuar 2018 French climber Elisabeth Revol describes Pakistan's 'Killer Mountain' ordeal. bbc.com, 1. veebruar 2018 Podjęcie akcji ratunkowej po Tomka Mackiewicza niemożliwe. wspinanie.pl, 28. jaanuar 2018 Nanga Parbat, Elisabeth Revol reached by Adam Bielecki and Denis Urubko. planetmountain.com, 28. jaanuar 2018  Piotr Tomala – pildid, videod ja helifailid Wikimedia Commonsis
Adam Bielecki

Adam Radosław Bielecki, ka Adam Bielecki (sündinud 12. mail 1983 Tychys) on poola alpinist. Ta on lõpetanud Krakówis Jagiełło ülikooli psühholoogia erialal. Bielecki on mägedes roninud alates 15. eluaastast. 2000. aastal tegi 17-aastaselt soolotõusu Tian Shanis Han-Tengri (7010 m) tippu. Ta on teinud talvise esmatõusu kahe kaheksatuhandelise mäe tippu (Gasherbrum I ja Broad Peak). 2014. aasta kevadel osales ta edukal ekspeditsioonil Kanchenjunga põhjaküljel. Kaks aastat hiljem, 2016. aasta talvel, proovis ta koos Jacek Czechiga esimest talvist tõusu teha Nanga Parbatile. Kokku on ta jõudnud viie (14-st) üle 8000 meetri kõrguse mäe tippu (sealhulgas 2012. aastal K2 (8611 m)). 27. jaanuaril 2018 katkestas Poola meeskond (Adam Bielecki, Deniss Urubko, Jarosław Botori ja Piotr Tomala) talveekspeditsiooni K2-mäele, et osaleda päästeoperatsioonil Nanga Parbatil, mis korraldati aitamaks laskumisel hätta sattunud Élisabeth Revoli ja Tomasz Mackiewiczit. Bielecki ja Urubko jõudsid pärast öist tõusu rekordajaga (umbes kaheksa tunniga) Revoli juurde (umbes 6000 meetri kõrgusel). Revol toodi päästehelikopteritele ligipääsetavasse piirkonda. Mackiewiczi allatoomine 7300 meetri kõrguselt ei olnud äärmuslike ilmastikutingimuste tõttu võimalik. Auleegioni rüütliklassi orden (2019) Poola Taassünni rüütliklassi orden (2019) Poola draamafilm "Broad Peak" ("Broad Peak"; režissöör Leszek Dawid, Adam Bielecki osas Dawid Ogrodnik; 2022). Oni idą ratować Tomasza Mackiewicza. Na pokładzie co najmniej czterech polskich himalaistów. sportowefakty.wp.pl, 26. jaanuar 2018 Trwa akcja ratunkowa na Nanga Parbat. Urubko i Bielecki dotarli do Elisabeth Revol. wyborcza.pl, 27. jaanuar 2018 Krzysztof Wielicki dla RMF FM o akcji ratunkowej pod Nanga Parbat: Zrobili robotę i tyle. rmf24.pl, 28. jaanuar 2018 French climber Elisabeth Revol describes Pakistan's 'Killer Mountain' ordeal. bbc.com, 1. veebruar 2018 Podjęcie akcji ratunkowej po Tomka Mackiewicza niemożliwe. wspinanie.pl, 28. jaanuar 2018 Nanga Parbat, Elisabeth Revol reached by Adam Bielecki and Denis Urubko. planetmountain.com, 28. jaanuar 2018  Adam Bielecki – pildid, videod ja helifailid Wikimedia Commonsis
Élisabeth Revol

Élisabeth Revol (sündinud 29. aprillil 1979 Crestis Drôme'i departemangus) on prantsuse alpinist. Ta on mägironijana tõusnud viie üle 8000 meetri kõrguse mäe tippu (viienda tipu saavutas 2019. aastal). Lisaks on ta roninud Annapurna eeltippu. Prantsuse naismägironijatest on viies kaheksatuhandelise tipus käinud enne vaid Chantal Mauduit (hukkus mägedes 1998. aastal). Revol alustas mägedes ronimist 19-aastaselt. 2008. aastal tõusis ta 16 päevaga üksinda lisahapniku abita kolme kaheksatuhandelise tippu (Broad Peak , Gasherbrum I ja Gasherbrum II). 2009. aastal üritas ta tõusta koos Martin Minaříkiga Annapurna tippu, kuid ebasoodsa ilma tõttu nad peatippu ei jõudnud. Laskumisel Minařík jäi teadmata kadunuks. 25. jaanuaril 2018 (õhtusel ajal) õnnestus Revolil koos Tomasz Mackiewicziga Nanga Parbati (8125 m ) tippu ronida. Selle mäe ajaloos oli see alles teine edukas tipputõusmine talvisel perioodil (esmatõus oli 2016). Laskumise ajal ilmaolud muutusid, ka Mackiewiczi tervis halvenes. 26. jaanuaril kõrgusel umbes 7200 meetrit jättis Revol kaaslase ühte lõhesse, kutsus abi ja jätkas ise laskumist. 27. jaanuaril asus Poola talveekspeditsiooni meeskond (sealhulgas Adam Bielecki ja Deniss Urubko), kes üritas K2 lähedal asuvat tippu, ronijaid päästma ning meeskond transporditi Pakistani sõjaväe helikopteriga K2-mäelt Nanga Parbatile (umbes 4800 m kõrgusel merepinnast). Bielecki ja Urubko jõudsid pärast öist tõusu rekordajaga (umbes 8 tunniga) Revoli juurde (umbes 6000 meetri kõrgusel) 28. jaanuaril vahetult enne kella kahte öösel Pakistani aja järgi. Meeskond tõi Revoli päästehelikopteritele ligipääsetavasse piirkonda. Mackiewiczi allatoomine ei olnud äärmuslike ilmastikutingimuste tõttu võimalik. Revol sai käte ja vasaku jala tugeva külmakahjustuse. Ta viidi ravile Islamabadi. New 8K Collectors Table Women. 8000ers.com Adam Bielecki potwierdza: Mackiewicz i Revol zdobyli Nanga Parbat. sport.pl, 29. jaanuar 2018 French climber Elisabeth Revol describes Pakistan's 'Killer Mountain' ordeal. bbc.com, 1. veebruar 2018 Trwa akcja ratunkowa na Nanga Parbat. Urubko i Bielecki dotarli do Elisabeth Revol. wyborcza.pl, 27. jaanuar 2018 Krzysztof Wielicki dla RMF FM o akcji ratunkowej pod Nanga Parbat: Zrobili robotę i tyle. rmf24.pl, 28. jaanuar 2018 Podjęcie akcji ratunkowej po Tomka Mackiewicza niemożliwe. wspinanie.pl, 28. jaanuar 2018 Nanga Parbat, Elisabeth Revol reached by Adam Bielecki and Denis Urubko. planetmountain.com, 28. jaanuar 2018  Élisabeth Revol – pildid, videod ja helifailid Wikimedia Commonsis
Banská Bystrica ringkond

Banská Bystrica ringkond (slovaki keeles Okres Banská Bystrica) on 2. järgu haldusüksus (ringkond) Slovakkias Banská Bystrica maakonna põhjaosas. Slovakkia 2021. aasta rahvaloenduse andmetel oli Banská Bystrica ringkonna elanikest slovakke 93,25%, tšehhe 0,68%, ungarlasi 0,3%, mustlasi 0,18%, ukrainlasi 0,12% ja venelasi 0,11%. Rahvus oli teadmata 4,78%-l inimestest. Sčítanie obyvateľov, domov a bytov 2021 na Slovensku Number of population by ethnicity in the district Banská Bystrica at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Banská Štiavnica ringkond

Banská Štiavnica ringkond (slovaki keeles Okres Banská Štiavnica) on 2. järgu haldusüksus (ringkond) Slovakkias Banská Bystrica maakonna lääneosas. Slovakkia 2021. aasta rahvaloenduse andmetel oli Banská Štiavnica ringkonna elanikest slovakke 95,73%, mustlasi 0,59%, tšehhe 0,4% ja ungarlasi 0,27%. Rahvus oli teadmata 2,43%-l inimestest. Sčítanie obyvateľov, domov a bytov 2021 na Slovensku Number of population by ethnicity in the district Banská Štiavnica at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Bardejovi ringkond

Bardejovi ringkond (slovaki keeles Okres Bardejov) on 2. järgu haldusüksus (ringkond) Slovakkias Prešovi maakonna põhjaosas. Bardejovi ringkond piirneb põhjas ja loodes Poolaga. Slovakkia 2021. aasta rahvaloenduse andmetel oli Bardejovi ringkonna elanikest slovakke 91,0%, russiine 2,43%, mustlasi 1,73%, ukrainlasi 0,4%, tšehhe 0,23% ja poolakaid 0,12%. Rahvus oli teadmata 3,79%-l. Sčítanie obyvateľov, domov a bytov 2021 na Slovensku Number of population by ethnicity in the district Bardejov at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Bánovce nad Bebravou ringkond

Bánovce nad Bebravou ringkond (slovaki keeles Okres Bánovce nad Bebravou) on 2. järgu haldusüksus (ringkond) Slovakkias Trenčíni maakonna keskosas. Slovakkia 2021. aasta rahvaloenduse andmetel oli Bánovce nad Bebravou ringkonna elanikest slovakke 94,35%, tšehhe 0,45% ja mustlasi 0,14%-l. Rahvus oli teadmata 4,5%-l. Sčítanie obyvateľov, domov a bytov 2021 na Slovensku Number of population by ethnicity in the district Bánovce nad Bebravou at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Univere

Univere on küla Viljandi maakonnas Mulgi vallas (varem Karksi vallas). Mööda küla lõunapiiri voolab Pöögle oja. Lõunapiiril asub Killaste järv ning lõunapiiri lähedal Nuuda järv ja Kopli järv. 1977. aastal liideti Univere külaga Riuküla. Maa-amet, vaadatud 21.11.2020. Statistikaameti statistika andmebaas, vaadatud 3.05.2024. Eesti haldus- ja asustusjaotuse klassifikaator, vaadatud 9.06.2014. Marja Kallasmaa: artikkel "Univere" Eesti kohanimeraamatus. Tallinn: Eesti Keele Sihtasutus, 2016.
Brezno ringkond

Brezno ringkond (slovaki keeles Okres Brezno) on 2. järgu haldusüksus (ringkond) Slovakkias Banská Bystrica maakonna põhjaosas. Slovakkia 2021. aasta rahvaloenduse andmetel oli Brezno ringkonna elanikest slovakke 92,99%, mustlasi 0,93%, tšehhe 0,4% ja ungarlasi 0,14%. Rahvus oli teadmata 5,11%-l inimestest. Sčítanie obyvateľov, domov a bytov 2021 na Slovensku Number of population by ethnicity in the district Brezno at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Bytča ringkond

Bytča ringkond (slovaki keeles Okres Bytča) on 2. järgu haldusüksus (ringkond) Slovakkias Žilina maakonna lääneosas. Slovakkia 2021. aasta rahvaloenduse andmetel oli Bytča ringkonna elanikest slovakke 95,94% ja tšehhe 0,36%. Rahvus oli teadmata 3,3%-l elanikest. Sčítanie obyvateľov, domov a bytov 2021 na Slovensku Number of population by ethnicity in the district Bytča at 1. 1. 2021 Sčítanie obyvateľov, domov a bytov 2021. Vaadatud 7. septembril 2024
Tume tulinutt

Tume tulinutt (Gymnopilus picreus) on šampinjonilaadsete seltsi Hymenogastraceae sugukonda kuuluv seente liik. Tume tulinutt andmebaasis eElurikkus
Naoko Watanabe

Naoko Watanabe (sündinud 27. oktoobril 1981 Ōnojōs Fukuoka prefektuuris) on jaapani naisalpinist. Ta lõpetas 2009. aastal Toyotas asuva Jaapani Punase Risti Toyota Õenduskolledži õenduse erialal. Mägironimisega alustas Watanabe perekonna õhutusel kolmeaastaselt. Mägironijana on ta 2024. aasta jaanuari seisuga tõusnud 13 (14-st) üle 8000 meetri kõrguse mäe tippu (viimane neist oli Manaslu tipputõus 2022. aastal). 2024. aasta alguseks jäi tal ronida üks tipp: Xixabangma (8027 m), mis asub tervikuna Tiibetis. Kuid aprillis 2024 edastas Hiina alpinismiamet teate, et nad ei luba ronimistegevust Xixabangmas. K2 (8611 m) tippu on Watanabe tõusnud koguni kolmel korral (2018, 2022, 2023). New 8K Collectors Table Women. 8000ers.com, 29. jaanuar 2024 China closes Shishapangma, Cho Oyu shattering 14-peak dream of many climbers. thehimalayantimes.com, 23. aprill 2024
Čadca ringkond

Čadca ringkond (slovaki keeles Okres Čadca) on 2. järgu haldusüksus (ringkond) Slovakkias Žilina maakonna põhjaosas. Čadca ringkond piirneb põhjas ja loodes Tšehhiga ning kirdes Poolaga. Slovakkia 2021. aasta rahvaloenduse andmetel oli Čadca ringkonna elanikest slovakke 95,34%, tšehhe 0,65% ja mustlasi 0,08%. Rahvus oli teadmata 3,54%-l elanikest. Sčítanie obyvateľov, domov a bytov 2021 na Slovensku Number of population by ethnicity in the district Čadca at 1. 1. 2021 Sčítanie obyvateľov, domov a bytov 2021. Vaadatud 7. septembril 2024